શકુન બત્રાની ડાયરેક્શનલ ડેબ્યૂટ 'એક મૈં ઔર એક તુ' એકદમ રિફ્રેશિંગ અને ફીલ ગુડ મૂવિ છે. વાર્તા છે ૨૫ વર્ષીય રાહુલ (ઈમરાન ખાન) અને એની રિઆના (કરીના કપૂર) સાથેની મુલાકાત પછી એની જિંદગીમાં આવેલ પરિવર્તન વિશે. રાહુલની જિંદગીમાં એને ગમે છે નથી થતું. એના માતા-પિતા (બોમન ઈરાની-રત્ના પાઠક શાહ) હજુ પણ એને નાની નાની વાતોમાં બાંધી રાખે છે. નાનપણમાં એને એ રીતે ઉછેરવામાં આવ્યો છે કે એના મા-બાપનાં સપના, એમની વાતો, નિયમો એની પર થોપવામાં આવે છે. જો રાહુલ કોઈ સ્પર્ધામાં સિલ્વર મેડલ જીતે તો એ માટે એને પ્રોત્સાહન આપવાને બદલે મા-બાપ દ્વારા એ ગોલ્ડ મેડલ હાર્યો એવું કહેવામાં આવે છે. ૨૫ વર્ષનો રાહુલ એની ટાઈ પણ એના માતા-પિતાને પૂછીને નક્કી કરે છે. રાહુલ માર્શલ એન્ડ ફોક્સમાં આર્કિટેક્ટની નોકરી કરે છે. એ ટોપ કંપની છે તેમ છતાં એના પિતા એને ટોપ 2 માં જોવા માંગે છે. એ નોકરીમાંથી એને કાઢી મૂકે છે એ પછી એ રિઆનાને મળે છે. ક્રિસમસ ઈવ પર લાસ વેગસમાં એક ક્લબમાં રાહુલ અને રિઆના ડ્રંક થઈને વેડિંગ ચેપલમાં લગ્ન કરી લે છે. બંને જણ એ લગ્નને કેન્સલ કરાવવા માંગે છે કારણ કે એ ભૂલથી થયાં છે. એ માટે બંને સાથે સમય ગુઝારે છે. રિઆના ખુશમિઝાજી છે, એ નાની વાતોને હસી કાઢે છે. રિઆના હેર સ્ટાઈલિશ છે અને એ કહે છે કે આર્કિટેક્ટ એનો બેકઅપ કરિયર ઓપ્શન હતો! એ જિંદગી પોઝિટિવિટી સાથે જીવી રહી છે. એને મળીને રાહુલને નવાઈ લાગે છે. રાહુલ એની સાથે નાની નાની વાતોમાં ખુશ રહેતા શીખે છે. થોડા દિવસ એની સાથે રહ્યા પછી રાહુલને રિઆના સાથે પ્રેમ થઈ જાય છે. મારી એક થિઅરી છે કે જે માણસ મોટેભાગે ખુશ હોય છે એ માણસ બીજા કોઈને જલદી પસંદ પડી જાય છે. રિઆનાનો સ્વભાવ રાહુલને એની તરફ આકર્ષિત કરે છે.